
Θέμα: «Σχολική εορτή των Τριών Ιεραρχών» 

Αγαπητοί συνάδελφοι

Όπως γνωρίζετε, σύμφωνα με το Π.Δ. 104/1979 (Α΄ 23), τη με αρ. πρωτ. 80033/Γ2/4-08-2006 (Β΄ 1286) Υπουργική Απόφαση και τη με αρ. πρωτ. Φ1/10747/Δ2/22-01-2016 εγκύκλιο του ΥΠΠΕΘ, η εορτή των Τριών Ιεραρχών είναι αργία για τα Γυμνάσια, τα Γενικά και τα Επαγγελματικά Λύκεια. Κατά την ημέρα της εορτής «γίνεται εκκλησιασμός και δραστηριότητες σχετικά με την προσφορά των Τριών Ιεραρχών στα γράμματα» (Υπουργική Απόφαση 95567/Γ2/20-06-2014/ΥΠΠΕΘ [ΦΕΚ 1861/τ.Β΄/2014]). 
Σύμφωνα με τα παραπάνω, παρακαλούμε όλους τους εμπλεκόμενους για τον έγκαιρο προγραμματισμό σχετικών δράσεων, που θα αναδεικνύουν το νόημα και το μήνυμα της εορτής με τρόπο αποτελεσματικό και ουσιαστικό, όπως ταιριάζει αφενός στο πνεύμα αυτής τη ημέρας και αφετέρου στις πραγματικές ανάγκες και τα ενδιαφέροντα των παιδιών. Παρακαλούνται οι θεολόγοι εκπαιδευτικοί  να αναλάβουν τις αναγκαίες πρωτοβουλίες και να βοηθήσουν, όσο είναι εφικτό, τις σχολικές μονάδες στο έργο αυτό. 
Υπενθυμίζω το αυτονόητο, ότι ο εκκλησιασμός είναι μια ουσιαστική πνευματική εκδήλωση και γι’ αυτό χρειάζεται προετοιμασία και κατάλληλο παιδαγωγικό πλαίσιο, ώστε η συμμετοχή των παιδιών να μην μετατρέπεται σε τυπική υποχρέωση, αλλά, στον βαθμό του εφικτού, να νοηματοδοτείται και να φωτίζεται αυθεντικά από το νόημα του μυστηρίου και της εορτής.  
Στην περίπτωση που προγραμματίζονται επικουρικές ή εναλλακτικές σχολικές δράσεις, είναι ζητούμενο αυτές να λαμβάνουν υπόψη τις πραγματικές προσδοκίες και ανάγκες των παιδιών, καθώς επίσης το εκπαιδευτικό περιβάλλον και την ευρύτερη παιδαγωγική στόχευση του εκπαιδευτικού έργου στο σχολείο. Εκτός από τις καθιερωμένες ομιλίες από εκπαιδευτικούς, οι οποίες σε πολλές περιπτώσεις γίνονται στον ναό, μπορούμε να ενεργοποιήσουμε ιδέες δημιουργικής συμμετοχής των ίδιων των μαθητών στα δρώμενα της εορτής. Ας προσπαθήσουμε να υπερβούμε τον συνήθη και συμβατικό επετειακό σχολικό εορτασμό και να εμπλέξουμε τα παιδιά σε στοχευμένες δημιουργικές δραστηριότητες και σε εναλλακτικές πνευματικές εκδηλώσεις που θα τους δώσουν τη δυνατότητα ουσιαστικής παρέμβασης και συμμετοχής. Δραστηριότητες διαλόγου, προβληματισμού, δημιουργικής έκφρασης, διαθεματικές και διεπιστημονικές συνεργασίες στο πνεύμα της εορτής, εκδηλώσεις έμπρακτης αγάπης και εθελοντικής συστράτευσης για την υλοποίηση εκπαιδευτικών σκοπών, κατεξοχήν προσφέρονται για αξιοποίηση, παράλληλα με τις τυχόν ομιλίες, παρουσιάσεις, δρώμενα, μουσικές ή άλλες εκδηλώσεις. Είναι σημαντική η ενεργοποίηση όλης της εκπαιδευτικής κοινότητας και ιδιαιτέρως η δημιουργική εμπλοκή των παιδιών. Προτάσεις και ιδέες για τα θέματα αυτά έχουμε συζητήσει κατά καιρούς στις συντονιστικές συναντήσεις μας. Είμαι σε θέση να γνωρίζω θαυμάσιες δράσεις που υλοποιήθηκαν σε πολλά σχολεία κατά το παρελθόν σχολικό έτος, στο πλαίσιο του διδακτικού ωραρίου, επειδή πέρυσι η εορτή συνέπεσε με μη εργάσιμο χρόνο. 
Με την ευκαιρία αυτή, ενημερώνω τους εκπαιδευτικούς της πόλης του Ηρακλείου και της ευρύτερης περιφέρειας της Ιεράς Αρχιεπισκοπής Κρήτης, ότι κατά την ημέρα της εορτής, όπως κάθε χρόνο, τη Δευτέρα 30 Ιανουαρίου 2017, ώρα 8.00 -10.30 π.μ., στον Μητροπολιτικό Ναό του Αγίου Μηνά στο Ηράκλειο, θα γίνει Αρχιερατική Θεία Λειτουργία, ιερουργούντος του Σεβ. Αρχιεπισκόπου Κρήτης κ. Ειρηναίου, όπου θα γίνει και η καθιερωμένη ομιλία. Θα ακολουθήσει κέρασμα από την Ιερά Αρχιεπισκοπή, στο κτήριο της Ιεράς Αρχιεπισκοπής, για τους εκπροσώπους των Αρχών και τους εκπαιδευτικούς της πόλης μας, καθώς επίσης παρουσίαση δρώμενων από μαθητικές ομάδες, από σχολεία της πόλης που επιθυμούν να συμμετέχουν.
Θα είναι χαρά για όλους η συμμετοχή αντιπροσωπειών και σχολικών ομάδων από όσα σχολεία της πόλης επιθυμούν να συμμετέχουν. Παρομοίως, ενημερώνουμε τις εκπαιδευτικές αρχές, τους Σχολικούς Συμβούλους, τα εκπαιδευτικά σωματεία, τις επιστημονικές ενώσεις, τους εκπαιδευτικούς και τους μαθητές της πόλης του Ηρακλείου ότι θα είναι ιδιαίτερη τιμή και χαρά για όλους μας να συνεορτάσουμε.
Με την επίκληση των Τριών Ιεραρχών, προστατών της παιδείας και των γραμμάτων, εύχομαι σε όλους νε έχετε υγεία, δύναμη, αισιοδοξία και προκοπή. 

